Informácie o udržateľnosti (SFDR)
EQT Ventures s.r.o. | správca ZEPHYR AIF a. s.
Tieto informácie sa zverejňujú na úrovni správcu podľa článku 3 ods. 1, článku 4 ods. 1 písm. b) a článku 5 ods. 1 nariadenia Európskeho parlamentu a Rady (EÚ) 2019/2088 o zverejňovaní informácií o udržateľnosti v sektore finančných služieb (ďalej len „SFDR“).
Identifikácia správcu a rozsah zverejnenia
Správca: EQT Ventures s.r.o., so sídlom Hviezdoslavovo námestie 15, 811 01 Bratislava - mestská časť Staré Mesto, Slovenská republika, IČO: 50 532 481, zapísaná v Obchodnom registri Mestského súdu Bratislava III, oddiel: Sro, vložka č.: 114294/B (ďalej len „Správca“).
Fond: ZEPHYR AIF a. s., so sídlom Hviezdoslavovo námestie 15, 811 01 Bratislava - mestská časť Staré Mesto, Slovenská republika, IČO: 51 145 979, zapísaná v Obchodnom registri Mestského súdu Bratislava III, oddiel: Sa, vložka č.: 6679/B, alternatívny investičný fond (AIF) (ďalej len „Fond“).
Správca vykonáva správu Fondu ZEPHYR AIF a. s. Správca je registrovaným správcom alternatívnych investičných fondov zapísaným v registri registrovaných správcov alternatívnych investičných fondov vedenom Národnou bankou Slovenska pod registračným číslom 0010. Bol založený výlučne na správu jediného fondu a neposkytuje investičné poradenstvo. Zverejnenie sa poskytuje na úrovni Správcu a vzťahuje sa iba na jeho činnosť pri správe Fondu.
Fond nie je uzavretým fondom obmedzeného okruhu investorov. Základné práva a povinnosti pri správe Fondu vyplývajú zo zmluvnej dokumentácie upravujúcej vzťahy medzi Správcom a Fondom. Fond je založený na dobu neurčitú; jeho trvanie nie je časovo obmedzené dohodami investorov.
Transparentnosť politík týkajúcich sa rizík ohrozujúcich udržateľnosť
Článok 3 ods. 1 SFDR
Riziká udržateľnosti a spôsob ich posudzovania
Rizikom ohrozujúcim udržateľnosť sa rozumie environmentálna alebo sociálna udalosť alebo stav, alebo udalosť alebo stav v oblasti riadenia a správy, ktoré by mohli mať skutočný alebo potenciálny zásadný negatívny vplyv na hodnotu investície. ESG riziká sú environmentálne riziká, sociálne riziká a riziká spojené s riadením a správou.
Správca posudzuje relevantné riziká udržateľnosti individuálne podľa charakteru investície, jej rizikového profilu a dostupnosti údajov. Nepoužíva jednotný ESG hodnotiaci systém ani vopred určené váhy faktorov udržateľnosti. Rozsah a intenzita posudzovania sú primerané veľkosti portfóliových spoločností, rozsahu a povahe ich činností, investičnej stratégii a dostupným informáciám.
Investičná stratégia a rozhodovanie
Fond má všeobecné odvetvové zameranie. Medzi priority jeho investičnej stratégie patria poľnohospodárstvo a potravinárstvo, tovary a služby spotrebného charakteru, softvér a dátová inteligencia, informačné technológie a odpadové hospodárstvo. V rámci týchto oblastí sleduje aj recykláciu, solárne systémy a inovatívne technológie. Geografické zameranie stratégie zahŕňa Slovenskú republiku, Českú republiku a Maďarsko.
Portfólio Fondu zahŕňa investície v energetike, priemysle a nehnuteľnostiach v regióne strednej Európy. Stratégia zahŕňa konsolidáciu a reštrukturalizáciu aktív a ich financovania, dlhodobú držbu strategických a dividendových investícií, rozvoj a následný predaj aktív a využívanie investičných príležitostí s cieľom optimalizovať výnos.
Správca vykonáva aktívnu správu Fondu v súlade s jeho investičnou stratégiou. Investičné rozhodovanie zahŕňa prípravu investícií, správu a monitorovanie existujúcich investícií, ich držbu, konverziu, speňažovanie alebo distribúciu a načasovanie predaja. Relevantné riziká udržateľnosti sa individuálne posudzujú vo vzťahu k týmto činnostiam.
Za prijaté investičné rozhodnutia zodpovedá Správca, ktorý koná v súlade s platnými právnymi predpismi, investičnou stratégiou, účelom Fondu a príslušnou zmluvnou dokumentáciou. Rozhodnutia prijíma primárne na základe finančných, ekonomických, technologických a trhových kritérií; relevantné riziká udržateľnosti posudzuje v rámci tohto rozhodovania.
Dostupnosť údajov a preverovanie investícií
Pri individuálne štruktúrovaných investíciách môže byť dostupnosť štandardizovaných, porovnateľných alebo auditovaných ESG údajov obmedzená. Pri posudzovaní investícií Správca zohľadňuje dostupné primerané, spoľahlivé a overiteľné informácie.
Správca sleduje a vyhodnocuje riziká spojené s vývojom environmentálnej politiky a právnych predpisov, ktoré môžu ovplyvniť návratnosť investícií. Medzi posudzované okolnosti patrí oneskorené alebo nedostatočné napĺňanie cieľov v oblasti ochrany životného prostredia alebo udržateľného rozvoja. V rámci preverovania investície Správca zohľadňuje relevantné faktory udržateľnosti, ak môžu mať skutočný alebo potenciálny zásadný negatívny vplyv na hodnotu investície alebo životaschopnosť cieľovej spoločnosti, napríklad súlad s environmentálnou legislatívou.
Správca vyžaduje od portfóliových spoločností dodržiavanie štandardov riadenia a správy spoločností, transparentnosti a pravidiel predchádzania konfliktu záujmov. Dôraz sa kladie aj na súlad ich podnikania s aplikovateľnými právnymi predpismi. Transparentnosť riadenia sa zohľadňuje aj pri preverovaní konkrétnej investície.
Ak sa pri individuálnom posúdení investície zistí zvýšené riziko udržateľnosti, ktoré môže ovplyvniť jej hodnotu alebo životaschopnosť, Správca môže prijať príslušné opatrenia vrátane odinvestovania. Pri výbere opatrení zohľadňuje svoje zmluvné kompetencie a právnu a praktickú realizovateľnosť.
Nezohľadňovanie nepriaznivých vplyvov investičných rozhodnutí na faktory udržateľnosti
Článok 4 ods. 1 písm. b) SFDR a článok 12 delegovaného nariadenia Komisie (EÚ) 2022/1288
Správca pri správe Fondu v súčasnosti nezohľadňuje nepriaznivé vplyvy svojich investičných rozhodnutí na faktory udržateľnosti podľa článku 4 ods. 1 písm. b) SFDR.
Faktory udržateľnosti zahŕňajú environmentálne, sociálne alebo zamestnanecké záležitosti, dodržiavanie ľudských práv a boj proti korupcii a úplatkárstvu. PAI označuje hlavné nepriaznivé vplyvy investičných rozhodnutí na faktory udržateľnosti. Posudzovanie rizík udržateľnosti sleduje ich vplyv na hodnotu investície; PAI sa týka nepriaznivých vplyvov investičných rozhodnutí na faktory udržateľnosti.
Dôvody nezohľadňovania nepriaznivých vplyvov
Dôvodom nezohľadňovania nepriaznivých vplyvov je obmedzená dostupnosť porovnateľných a overiteľných údajov o nepriaznivých vplyvoch investícií do portfóliových spoločností a neúmerná administratívna a finančná záťaž spojená so získavaním chýbajúcich údajov.
Budúci prístup
Správca v súčasnosti nemá prijatý zámer začať zohľadňovať nepriaznivé vplyvy investičných rozhodnutí podľa ukazovateľov tabuľky 1 prílohy I delegovaného nariadenia Komisie (EÚ) 2022/1288, a preto neurčil termín ich zavedenia. Možnosť zmeniť tento prístup v budúcnosti zostáva otvorená. Ak Správca prijme rozhodnutie začať tieto vplyvy zohľadňovať, zmenu svojho prístupu vrátane termínu začatia zverejní aktualizáciou týchto informácií.
Transparentnosť politík odmeňovania vo vzťahu k začleňovaniu rizík ohrozujúcich udržateľnosť
Článok 5 ods. 1 SFDR
Politika odmeňovania je nastavená v súlade s príslušnými právnymi predpismi, internými pravidlami, obchodnou stratégiou a dlhodobými záujmami Fondu a jeho investorov. Podporuje riadne a efektívne riadenie rizík a obozretný výkon správy. Štruktúra odmeňovania je konzervatívna a nepodnecuje k neprimeranému alebo nadmernému prijímaniu rizík vrátane rizík udržateľnosti. Zároveň neodrádza od prijímania rizík v súlade s investičným profilom Fondu.
Politika odmeňovania zodpovedá individuálnemu posudzovaniu rizík udržateľnosti opísanému vyššie. Jej konzistentnosť spočíva v tom, že zásada nepodnecovania k neprimeranému alebo nadmernému prijímaniu rizík sa vzťahuje aj na riziká udržateľnosti posudzované v investičnom rozhodovaní. Nezahŕňa osobitné ESG kritériá ani väzbu na plnenie konkrétnych ESG cieľov. Absencia osobitných ESG kritérií nemení uvedené zásady obozretného riadenia rizík.
Kľúčoví pracovníci Správcu patria medzi jeho zakladateľov a vlastníkov, a preto sú priamo motivovaní na úspešnom fungovaní a prosperite Fondu.
Zodpovednosť, preskúmavanie a aktualizácia informácií
Za implementáciu, dodržiavanie a revíziu politiky zodpovedá štatutárny orgán Správcu.
Politika sa preskúmava najmenej raz ročne alebo pri významnej zmene právnych predpisov či investičnej stratégie Fondu. Správca priebežne sleduje vývoj právnych predpisov a metodických usmernení v oblasti udržateľnosti. V prípade zmeny prístupu alebo investičnej stratégie zabezpečí prehodnotenie prístupu a primeranú aktualizáciu politiky.
Správca zverejňuje tieto informácie v samostatnej sekcii svojho webového sídla venovanej udržateľnosti (SFDR), prístupnej investorom a verejnosti. Udržiava ich aktuálne a zmeny zverejňuje bezodkladne spolu s dátumom a vysvetlením úprav na tej istej webovej stránke. Pri informáciách podľa článkov 3 a 5 postupuje podľa článku 12 ods. 1 SFDR; pri informáciách podľa článku 4 podľa tohto článku a príslušných pravidiel delegovaného nariadenia Komisie (EÚ) 2022/1288. Na webovej stránke uvádza dátum prvého zverejnenia a dátum poslednej aktualizácie informácií.
Dátum dokumentu: 9. septembra 2026.

